b'\n_START_ARTICLE_\nLaimano mi\xc5\xa1kas\n_START_PARAGRAPH_\nLaimano mi\xc5\xa1kas (arba Laimano alfa mi\xc5\xa1kas) \xe2\x80\x93 visuma Laimano serijos alfa (neutralaus vandenilio) sugerties linij\xc5\xb3 atsirandan\xc4\x8di\xc5\xb3 tolim\xc5\xb3 galaktik\xc5\xb3 ir kvazar\xc5\xb3 spektruose._NEWLINE_\xc5\xa0ios sugerties linijos atsiranda d\xc4\x97l tarpgalaktini\xc5\xb3 duj\xc5\xb3 debes\xc5\xb3, per kuriuos turi praeiti tolim\xc5\xb3 galaktik\xc5\xb3 arba kvazar\xc5\xb3 \xc5\xa1viesa. Pagal kvantin\xc4\x97s fizikos d\xc4\x97snius sugerti gali b\xc5\xabti tik tam tikro da\xc5\xbenio fotonai._NEWLINE_Sugerties linij\xc5\xb3 mi\xc5\xa1kas atsiranda d\xc4\x97l raudonojo poslinkio. Tarp m\xc5\xabs\xc5\xb3 ir tolimojo kvazaro skirtinguose atstumuose (taip pat su skirtingais raudonaisiais poslinkiais) yra neutralaus vandenilio debes\xc5\xb3. Kiekvienas debesis palieka savo sugerties p\xc4\x97dsak\xc4\x85 spektre. Kuo tolesnis debesis, tuo didesniu grei\xc4\x8diu jis tolsta, tuo labiau Laimano alfa linijos pad\xc4\x97tis, registruojama \xc5\xbdem\xc4\x97je d\xc4\x97l Doplerio efekto slenkasi ilgesni\xc5\xb3 bang\xc5\xb3 pus\xc4\x97n (palyginus su nejudan\xc4\x8dio vandenilio atomo Laimano alfa sugerties linijos ties 121,6 nm pad\xc4\x97timi). Realiai, pavyzd\xc5\xbeiui, tolimo kvazaro spektre yra stebima plati emisin\xc4\x97 Laimano alfa linija, d\xc4\x97l raudonojo poslinkio smarkiai pastumta \xc4\xaf ilgesni\xc5\xb3 bang\xc5\xb3 pus\xc4\x99 (net iki 875 nm). O nuo jo, \xc4\xaf trumpesni\xc5\xb3 bang\xc5\xb3 ilgius, iki pat 121,6 nm stebimi \xc5\xa1imtai "mi\xc5\xa1ko" - Laimano alfa sugerties linij\xc5\xb3._NEWLINE_Laimano mi\xc5\xa1kas labai svarbus tyrin\xc4\x97jant tarpgalaktin\xc4\x99 med\xc5\xbeiag\xc4\x85: jos pasiskirstym\xc4\x85, debes\xc5\xb3 tank\xc4\xaf ir temperat\xc5\xabr\xc4\x85. Na o tiriant kitus elementus (hel\xc4\xaf, angl\xc4\xaf, silic\xc4\xaf galima nustatyti ir j\xc5\xb3 gausas tarpgalaktiniuose debesyse._NEWLINE_Debesis su dideliu neutralaus vandenilio tankiu duos pla\xc4\x8dius sugerties linij\xc5\xb3 sparnus. Tipiniai debes\xc5\xb3 matmenys yra nuo 100 iki 100000 \xc5\xa1viesme\xc4\x8di\xc5\xb3._NEWLINE_Laimano mi\xc5\xa1ke iki raudonojo poslinkio z, lygaus 6, atskir\xc5\xb3 sugerties linij\xc5\xb3 gana daug. Ta\xc4\x8diau kvazarams, kuri\xc5\xb3 z>6 neutralaus vandenilio tarpgalaktin\xc4\x97je erdv\xc4\x97je yra tiek daug, kad Laimano mi\xc5\xa1kas virsta taip vadinama Gunn-Peterson \xc4\xafduba (neutralus vandenilis, esantis u\xc5\xbe z>6 sugeria did\xc5\xbei\xc4\x85j\xc4\x85 dal\xc4\xaf trumpabangio spinduliavimo kvazaro spektre). I\xc5\xa1 esm\xc4\x97s \xc5\xa1i \xc4\xafduba rodo Visatos rejonizacijos epochos pabaig\xc4\x85.'